Kuit - Wikipedia
Die kuit (eiers) van 'n anemoonvis. Die swart kolle is ontwikkelende oë.
Kuit is die eiers en sperma wat waterdiere in die water vrylaat vir voortplanting. Die proses word kuitskieting genoem. Die meeste waterdiere, behalwe watersoogdiere en reptiele, plant voort deur kuit te skiet.
Kuit bestaan uit die voortplantingselle (gamete) van baie waterdiere; baie sal bevrug raak en kleintjies tot gevolg hê. Kuitskieting behels gewoonlik dat wyfies hul onbevrugte eiers in die water vrylaat, gewoonlik in groot hoeveelhede, terwyl mannetjies terselfdertyd of net daarna spermselle vrylaat om die eiers te bevrug.
Die meeste visse plant voort deur kuitskieting, so ook die meeste ander waterdiere – skaaldiere soos krappe en garnale, weekdiere soos oesters en pylinkvisse, stekelhuidiges soos seekastaiings en seekomkommers, amfibieë soos paddas en watersalamanders, waterinsekte soos eendagsvlieë en muskiete asook korale, wat eintlik klein seediertjies is en nie plante nie. Fungi soos sampioene stel ook 'n wit, veselagtige stof vry wat die matriks vorm waaruit hulle groei.
Daar is baie verskillende maniere waarop kuitskieting plaasvind; dit hang af van die seksuele verskille in anatomie, hoe die geslagte by mekaar aansluiting vind, waar en hoe die kuit geskiet word en of die kuit daarna bewaak word of nie.